39. schôdza NR SR - 9.deň - B. popoludní
Dátum: 2025-09-23
Poslanec: Jakab, Július (SLOVENSKO)
Druh vystúpenia: Vystúpenie v rozprave

Dámy a páni, sme v druhom čítaní ku konsolidácii č. 3, teda k tomu, čo súčasná vláda priviedla na ľudí, že ich ide ožobračiť a ošklbať o 7,4 miliardy eur a že tí ľudia to vidia a že aj dnes budú opäť plné námestia ľudí, ktorí budú protestovať proti tomu, že sa nemôžu pozerať, ako súčasná vláda myslí na seba a na svojich kamarátov, ale na ľudí rezignovala. Rezignovala na ochranu národa a rezignovala na ochranu Slovenskej republiky. Ľudia sa pozerajú na to, ako vláda babráckym spôsobom pripravila túto konsolidáciu, na to, ako okopírovala odôvodnenie presne z minulého roka od slova do slova. Dnes tu máme kauzu plagiátorstva syna Tibora Gašpara, šéfa SIS-ky a presne takýto plagiát je aj konsolidácia, pretože v skrátenom legislatívnom konaní pri tom, ako ju chceli veľmi rýchlo a hlavne potichu prijať, tak to, tak to odôvodnili presne tak isto ako pred minulým rokom. To znamená, že dlh hrozí na úrovni 60 % HDP, že deficity sú stále na úrovni až 6 %, a to sú presne tie isté dôvody, pri ktorých hrozí, že ekonomike Slovenska nebude dariť práve kvôli tomu, že súčasná vláda je pri moci. Ja normálne že niekedy sa čudujem ministrovi Kamenickému, že dookola opakuje tie isté frázy a dookola opakuje tie isté argumenty, prečo oni už tretíkrát konsolidujú. Ako keby ľudia nevideli, že sa dušovali, ako všetko opravia, ako všetko napravia, ako všetko zmenia ešte v roku 2023 pred tým, ako prišli do vlády. Potom ako tu bola vláda Igora Matoviča, Eduarda Hegera a Ľudovíta Ódora, ako oni všetko budú robiť inak a okamžite to dajú do poriadku tak, aby ľudia sa mali dobre a aby mali plné peňaženky, že im nezoberú žiadne výhody a že tu budú normálne, že Švajčiarsko spravia zo Slovenska. Potraviny budú lacnejšie, energie budú lacnejšie, všetko bude lacnejšie a toto im sľubovali. A potom keď už prišli v tom ´23. do vlády, tak jediné, čo dokázali, je urobiť, väčšia sekera a prijať znížené trestné sadzby pre svojich kamarátov. A potom priviesť tri konsolidácie na ľudí. A teraz tu stojíme práve pri tej tretej. Práve pri tej tretej a za tie roky nedokázali urobiť nič pre ľudí. Nič. Absolútne nič. A budem o tom hovoriť vlastne celé toto vystúpenie aj s tými jednotlivými, jednotlivými bodmi. Ako prvé ale, musím začať od začiatku, keď minister Kamenický tu dokáže vystupovať s tým, že zdedil akýsi rozvrátený rozpočet, keď minister Kamenický tu dokáže vystupovať s tým, že sa vyhovára na predchádzajúce vlády, tak ja mu chcem pripomenúť zakázanú tabuľku, ktorú mu takto ukazujem, on je vzadu, zakázaná tabuľka, na ktorú sa on vyhovára, dokonca ešte aj v relácii, v relácii na, teraz cez víkend, keď som ho počúval, že aká je toto zakázaná tabuľka a aké sú tam údaje. Ináč to bolo veľmi, veľmi komické, pretože to sú údaje z Európskeho štatistického úradu, európskej inštitúcie, ktorá hovorí o tom, napríklad v tomto konkrétnom prípade, ako jednotlivé krajiny Európskej únie hospodária. Tak to hovoril, že to sa šíri internetom a to sú akési bludy a táraniny z jeho pohľadu, ale v pohode tabuľka z internetu s akýmisi číslami, o ktorých hovorí, že ani nie sú jeho, že ich tam našiel, tak to bola ako svätá pravda, ktorou sa tam zastrájal pred celým Slovenskom. A to iba ukazuje, že minister Kamenický nemá žiadne argumenty. Tak sa pozrime na tú tretiu vládu SMER-u, tretiu vládu Roberta Fica, následne Petra Pellegriniho, kedy bol minister financií práve minister Kamenický. A poviem vám takúto postupnosť, 21, 20, 21, 20. Viete, čo to znamená? To je priečka, na ktorej skončilo Slovensko v hospodárení spomedzi všetkých európskych krajín za roky 2016, 2017, 2018 a 2019. Na 21., 20., 21. a opäť na 20. priečke. Čiže na chvoste. Na chvoste spomedzi 27 krajín. V časoch, kedy sa ekonomike naozaj darilo, boli dobré príjmy a iné krajiny dokázali šetriť. Keď si zoberiete rok 2019, polovica krajín, polovica krajín dokázala hospodáriť s prebytkom. Nie s deficitom ako minister Kamenický, ktorý tu argumentuje, že oni mali vtedy deficit na úrovni 1,3 % HDP a zadlženie jednu miliardu a že to boli tie perfektné časy a že to bol ten perfektný rozpočet, ktorý oni nechali. V žiadnom prípade. Polovica krajín hospodárila s prebytkom. Česká republiky hospodárila s prebytkom. Rakúsko hospodárilo s prebytkom. Dokonca aj to Grécko, na ktoré sa tu pred chvíľou vyhováral minister Kamenický a hovoril, že Gréci aké majú obrovské dlhy. Tak sa pozrite, pán minister, na roky 2016 až 2019, ako hospodárilo Grécko; 2016 prebytok, 2017 prebytok, 2018 prebytok a 2019 prebytok tiež! Gréci! A vy ste boli vždy horší ako Gréci, ste boli úplne na chvoste, 20., 21. miesto. Vždy ste zadlžovali tú krajinu. Vašimi hlúpymi opatreniami ste priviedli krajinu do, na zlú cestu do bankrotu s rozvrátenými financiami ste to odovzdávali Igorovi Matovičovi počas krízy covidu-19, ktorá bola najhoršia za ostatných sto rokov, ktoré sa v Slovenskej republike stalo. Čiže rekapitulácia štyroch rokov, kedy bol minister Kamenický minister financií, 2016 až 2019, tretia vláda Roberta Fica. Dvadsiate až dvadsiate prvé miesto každý jeden rok medzi ostatnými krajinami v Európskej únii, čo sa týka hospodárenia krajiny a vytvárania deficitov, koľko si museli požičať na to, aby fungovali. A teraz sa príďme pozrieť na tie roky, kedy hovorí tu minister Kamenický, že Igor Matovič rozvrátil rozpočet, 2020, 2021, 2022. Počas týchto rokov Slovensko skončilo, v 2020 skončilo na ôsmom mieste spomedzi všetkých krajín Európskej únie, na ôsmom mieste! V 2021 na štrnástom, v 2022 na jedenástom. Tak si to poďme povedať, hej, že kto rozvrátil rozpočet a kedy a kto ako hospodáril. Tak tuná máme zlaté časy, kedy polovica krajín dokáže hospodáriť s prebytkami, majú toľko peňazí, že ich nedokážu minúť a tak si vedia znižovať svoje dlhy. Vtedy SMER patrí na chvost všetkých krajín Európskej únie, 21., 20. miesto v 2016 až 2019, tretia vláda Roberta Fica, verzus obdobie najťažších kríz, aké Slovensko postihli, COVID-19, vojna na Ukrajine, energetická kríza, inflačná kríza, všetko, čo mohlo, spadlo vtedy na tú vládu a z 20. až 21. miesta v hospodárení to Matovič vytiahol na 8., 14. a 11. miesto, v priemere okolo desiateho, jedenásteho miesta sa pohyboval, medzi najlepšími krajinami Európskej únie. To Grécko, ktoré vždy bolo lepšie ako vy, tak zrazu už také nebolo a keď sa, keď hovorím o tom, že Česko a Rakúsko dokázalo s prebytkami hospodáriť vtedy, keď vy ste zadlžovali, pán minister, tak počas Matoviča boli ďaleko za ním. Matovič ich predbehol v tom rebríčku každý jeden rok, aj v ´20., aj v ´21., aj v ´22. A toto vie každý jeden súdny človek, súdny človek toto vie zhodnotiť, ktorý sa na tie čísla pozrie. Čiže odporúčam vám všetkým, ktorí to sledujete, choďte na internet, choďte na Facebook, dajte si zakázaná tabuľka , choďte na profil Igora Matoviča alebo akéhokoľvek poslanca nášho z Hnutia SLOVENSKO, nájdete tabuľku, ktorá sa volá Zakázaná tabuľka, kde vidíte jednotlivé dáta, ktoré pochádzajú z Európskeho štatistického úradu a hovoria o tom, ako hospodárili jednotlivé vlády za jednotlivé roky v porovnaní so všetkými krajinami Európskej únie. A tam nájdete tú pravdu, že za Kamenického vždy patrilo Slovensko na chvost, počas najťažších kríz to Matovič proste vytiahol do top krajín prvej desiny, a čo sa stalo v rokoch 2023 a 2024, poďme si povedať. Najprv si povedzme rok 2024, lebo za ten môže tuto pán minister úplne za celý sám, hej? Sme štvrtí od konca. Štvrtí od konca! Tuto minister mi tu teraz hovorí, že to je náš rok, 2024 je náš rok! Odíďte, prosím vás, normálne že choďte preč, choďte preč, vzdajte sa svojej funkcie ministra, lebo vy ste tu rozprávali o lego-kockách Ódorových, o tom, čo vám nechal a že takýto rozpočet vy v roku 2013 neprijímate a že sám si urobíte rozpočet na 2024 a že ako ho super urobíte aj na konci roka 2023. Tu ste si ho schválili väčšinovo, všetky opatrenia ste zaviedli, v skrátenom legislatívnom konaní ste si upravili trestné sadzby, všetko ste mohli urobiť v skrátenom legislatívnom konaní, všetky zákony upraviť, dvetisíc dvadsiaty štvrtý je váš. A váš je aj dvetisíc dvadsiaty piaty. A ak to neviete ustáť, tak odíďte zo svojho miesta (potlesk), pretože každý na Slovensko dokáže riadiť financie lepšie ako vy! Každý na Slovensku dokáže riadiť financie lepšie ako vy a na toto nemáte slov a nemáte na to argumenty, ani na to, že kopírujete odôvodnenie, odôvodnenie konsolidácie že kopírujete každý jeden rok to isté, pretože neviete, kam z konopy, že ste tu sám opustený, že Fico vás celého nechal sám, desať dní vás nechal sa máčať v tom bahne, do ktorého ste sa sám ponorili, pretože sledujete po všetkých rezortoch, ako sa kradne a potom nemáte hanbu ešte rozprávať o tom, že kto za to môže. Ale dáta hovoria jasne. Zatiaľ čo vy ste boli vždy na chvoste, tak ten Matovič, na ktorého sa vyhovárate, nás vytiahol medzi top krajiny v hospodárení počas najťažších kríz, vtedy, keď bolo zadlženie priemerne štyri miliardy eur ročne, áno, ale všetky tie peniaze končili u ľudí. Vy máte zadlženie sedem miliárd eur ročne v priemere, kde sú všetky peniaze, ktoré ste ľuďom pobrali? Kde sú peniaze z dvoch konsolidácií 4,2 miliardy, ktoré im vyberáte? Pardon, z vášho pohľadu 4,7 miliardy eur, ktoré im vyberáte každý jeden rok a teraz ďalších 2,7 im idete napariť. Kde sú všetky tie peniaze, keď sedemmiliardovú sekeru stále robíte, pán minister. Poďte sa tu postaviť a povedzte, kde všetky tie peniaze sú. Sedem miliárd vyberať od ľudí a sedem miliárd ešte navyše dlhu urobiť. To, to Slovenská republika v histórii nikdy nevidela. A znova odporúčam všetkým ľuďom, ktorí to sledujú, choďte na internet, pozrite si hrubý a čistý dlh, vývoj, nájdite si stránku Rady pre rozpočtovú zodpovednosť, vidíte tam jasne, ako ten dlh rastie a rastie za týchto babrákov, ktorí nedokážu riadiť Slovenskú republiku inak, ako iba vo svoj prospech a v prospech svojich kamarátov. A potom tu stojíme pri tretej konsolidácii, ktorá sa ich vôbec nedotýka. Vôbec. Vôbec sa ich nedotýka. Tu si pozerám pozmeňovací návrh, ktorý tu predniesli k tomuto, k tejto konsolidácii, tak ja vám k nemu niečo poviem. Oni hovoria, že si idú zmrazovať platy. Oni hovoria, že poslanci si idú zmrazovať platy. Tak ja vám poviem, ako si idú zmraziť. Zo šesťtisíc-eurového platu, ktorý poslanci dostávajú, cca v čistom... ===== ...tu si pozerám pozmeňovací návrh, ktorý tu predniesli k tejto konsolidácii, tak ja vám k nemu niečo poviem. Oni hovoria, že si idú zmrazovať platy. Oni hovoria, že poslanci si idú zmrazovať platy. Tak ja vám poviem, ako si ich idú zmraziť. Zo 6-tisíc eurového platu, ktorý poslanci dostávajú cca v čistom, prídu o 222 eur mesačne. O 220 eur mesačne. To je hanba, to je výsmech celému národu, zatiaľ čo živnostníkov idete skasnúť o 1000 eur na odvodoch počas budúceho roka. Každému zamestnancovi zoberiete. Dôchodcov ste pripravili o 13. dôchodok a to bola vaša vlajková loď. Absolútny nonsens. Vy idete zdaniť všetkých ľudí, ktorým odkazujete, že si majú variť džemy a piecť keksy, ale na seba nesiahnete. A ten pozmeňujúci hovorí, že výsmech ľuďom, že poslancom znížite plat o 220 eur, ale výnimka, členovia vlády, výnimka prezident Slovenskej republiky. Ten čo má 18-násobok priemernej mzdy, ten čo v porovnaní s ostatnými lídrami na úrovni prezidenta v Európskej únii je číslo jedna, Peter Pellegrini je číslo jedna spomedzi všetkých lídrov Európskej únie. On zarába viac jak španielsky kráľ. A to nie je prosím vás metafora, to je fakt. To, ak ste sa teraz zasmiali, keď som povedal, tak to normálne, to by ste mali byť zdesení pretože Peter Pellegrini v pomere k priemernej mzde v národnom hospodárstve zarába viac ako španielsky kráľ. A jemu nejdete ten plat znížiť. Tam je výnimka v tom pozmeňujúcom návrhu, ktorý teraz idete upravovať konsolidáciu, jeho sa zmrazenie platov poslancov, od ktorého sa mu odvíja plat, ani paušálnych náhrad nedotýka. Dali ste si to ako výnimku. U vás pán minister som nevidel, že by na vláde bolo prijaté uznesenie ako si zmrazujete paušálne náhrady, ktoré ste si zdvojnásobili hneď ako ste prišli v 2023 do vlády. V 23. ste prišli do vlády s teóriou o rozvrátených financiách, ale hneď ako prvé ste zdvojnásobili plat Robertovi Ficovi, hneď ako prvé ste sebe zvýšili dvojnásobne paušálne náhrady tak, že premiér má 10-tisíc eur v čistom plat, aj keď ten premiér pred ním mal plat v čistom 4 600. 4 600 verzus 10 300. Porovnajte si všetci sami, či je to normálne, či je to normálne. Rozvrátené financie. Tak 4 600 predchádzajúci premiér, Robert Fico 10 300. Tak. Medzi prvými krokmi lebo to treba spraviť, keď sú rozvrátené financie. Sebe napakovať peňaženku, dvojnásobné platy si streliť. Hneď. A paušálne náhrady aj ministrom, všetkým. Proste podvíhať. A doživotnú rentičku schváliť. To tiež treba pretože sa treba zabezpečiť. A na úkor koho? Na úkor celého národa, ktorý ošklbávate. Takže taká je pravda o ekonomike, o tom, ako ste boli na 20., 21. miestach za vášho bačovania, vtedy keď Rada pre rozpočtovú zodpovednosť povedala, že vy ste priviedli prvýkrát financie Slovenskej republiky do pásma, z ktorého nie je návratu a potom Igor Matovič horko ťažko počas najväčších kríz to odtiaľ dostával. A potom vy nemáte chochmes, ináč ja akože toto, ja som sa smial, keď som vás videl. Fakt som sa smial, keď som vás videl v tej televízii. Vy ste totižto prišli s lego kockami Ľudovíta Ódora. Že lego kocky Ľudovíta Ódora, že vy ich teraz konečne odhalíte, teraz konečne ukážete, aké hrozivé opatrenia ten Ľudo Ódor vám tam nechal. Ono to takto vyzerá. Ja nemôžem to ukazovať, ale keď si dáte aj Facebook ministra Kamenického, tak on to tam hrdo zverejnil. Tak ja vám poviem teda, tie lego kocky Ľudovíta Ódora, čo ste teda vy urobili iné. Ja si ich začnem čítať. Zrušenie 13. dôchodku podľa vás navrhol Ľudovít Ódor. Ale však ste to spravili vy v tejto konsolidácii. Rušíte 13. dôchodok, už to nie je plnohodnotný dôchodok, už je to len sociálna dávka pretože vy idete zobrať dôchodcom 13. dôchodok. Vy im ho idete zmraziť, im sa nebude zvyšovať. To ste urobili vy. Číslo 2, zrušenie rodičovského dôchodku. To podľa vás chcel ten Ódor, ale však ste to spravili vy. Bolo to v konsolidácii č. 2, že ste zrušili rodičovský dôchodok a dôchodcov ste pripravili o peniaze. Okrem toho, to tu ani ten Ódor nemal v tých svojich lego kockách, okrem toho ste zosekali dôchodcov o výšku dôchodku, keď odchádzajú po 40 ťažko odrobených rokoch do dôchodku. To ste urobili hneď. Čiže dôchodcov ste ošklbali tak ako nikto. Vy darmo hovoríte, že ste sociálny demokrati. Vy ste sociálni netvori a všetci dôchodcovia, ktorí vás volili, nech sa jasne pozrú na to, kedy bola najväčšia podpora dôchodcom a že bola za vlád Igora Matoviča pretože aj za tie obdobia, kedy ste boli vy pri moci, kedy sa Slovenskej republike extrémne darilo, ste dôchodcom nedali nič. Ste im navyšovali dôchodky tak o 1-2 eurá. Poriadnu podporu dostali až v rokoch 2020 až 2023 a potom ste prišli vy a zobrali ste rodičovský dôchodok. Andrej Danko hovoril, že mama mu hlavu odtrhne, ale neodtrhla. Neviem čo sa stalo. Ale zobrali ste rodičovský dôchodok. teraz idete 13. dôchodok brať dôchodcom. Tých čo 40 rokov ťažko odrobili pre Slovenskú republiku ste im zosekali dôchodky. To ste urobili dôchodcom. Ste ich normálne ožobračili. A presne tak ako hovorí váš štátny tajomník Šalitroš, dôchodcovia za Matoviča z 12 dôchodkov si vedeli kúpiť viac ako pri vás z 13. (Potlesk.) Poďme sa pozrieť na bod č. 9. Vraj ten zlý Ódor navrhoval vám, že zvýšenie základnej sadzby DPH o 2%. No tak ja vám chcem iba povedať, že vy ste zvýšili základnú sadzbu DPH o 3%. Z 20 na 23%. Bola to vaša konsolidácia č. 2 a odtiaľ beriete stovky miliónov eur od ľudí. Kvôli tomu zdraželo úplne všetko. Zdraželi aj pohonné látky, všetko zdraželo. Aj keď Robert Fico hovoril, ako zlacnie benzín a nafta. Nič nezlacnelo. Benzín a naftu na Slovensku nakupujeme najdrahšie spomedzi všetkých okolitých krajín. Česi majú lacnejší benzín a naftu, Maďari, Poliaci, všetci. Kde je ten Robert Fico čo vykrikoval z pumpy s mladým Kaliňákom, že vláda sa má starať a vláda ma znižovať cenu benzínu a nafty? Nie je nikdy. Viete, kde je? Chodí po Rusku, Uzbekistane a Vietname a Číne a neviem čo všetko a na vlastný národ sa vykašľal. Vykašľal. Vás nechal, aby ste tu robili konsolidácie a týrali ľudí. Bod č. 10 tých kociek Ľudovíta Ódora. Všetci, čo sledujete pozerajte so mnou. Bod 10. Vraj hrozné opatrenie. Zvýšenie DPH na potraviny. Aha a kto to spravil teda, pán minister? Však vy ste to spravili. Vy zvyšujete DPH na potraviny, zvýšili ste DPH na sladené nápoje, teda spotrebné dane na sladené nápoje. Kto to zdražil? To nie je potravina? Asi nie. Tie džemy, ktoré zdražujete, teraz zvyšujete DPH, to nie je potravina? Tie keksy? To asi tým ľudia sa nekŕmia, asi nie? To si majú doma variť, aby to dávali psovi alebo čo. Jasné, že sú to potraviny a je jasné, že vy ste zvýšili DPH a zvyšujete DPH na potraviny. Štvrtina potravín, presne tak, štvrtina potravín zdražie kvôli tomuto vášmu opatreniu. Bod č. 16. Zníženie daňového bonusu na dieťa. No však a čo ste urobili v tejto vláde? Konsolidácia, vaša konsolidácia č. 2 znova urobila zníženie daňového bonusu na dieťa. Matovičových 200 eur, ktoré ľuďom, rodinám s deťmi pomáhalo, aby im zaplatilo viac krúžkov, aby mohli chodiť napríklad na kurz angličtiny alebo klavír alebo sa športovo rozvíjať alebo prvýkrát v živote mohli ísť na dovolenku. To nám píšu rodičia tých detí, že to z tých 200 eur na dieťa proste vyfinancovali. Alebo že im mohli kúpiť jeden pár topánok navyše alebo sa mohli slušne postarať o svoje rodiny. 200 eur na dieťa, kde máte aj analýzu Rady pre rozpočtovú zodpovednosť a Inštitútu finančnej politiky, že to reálne pomohlo rodinám prekonať krízy a že reálne sa zvýšil blahobyt rodín. Okamžite ste to zobrali. Zobrali ste to. A kde sú tie peniaze? Kde sú tie peniaze, ktoré ste zobrali? Pretože tie rodiny s deťmi cítia jasne vo svojich peňaženkách, že tam tie peniaze zrazu nemajú. A že ste si ich vy narvali do vreca, bezodného vreca, nie žiadneho šetriace vreca, ale do vreca plytvania. Plytvania a rozhadzovania peňazí ľudí. Poďme sa pozrieť, ešte nech vám poviem, že to zníženie daňového bonusu, ešte ste to naviazali aj na rastúci príjem, ale poďte sa pozrieť na bod č. 20. Zavedenie dane 35% z príjmov fyzických osôb. Spravili ste. Spravili ste niekoľko daňových pásiem. Dokonca nezdaniteľnú časť základu dane ste zmenili a to ste ani nepovedali, že to urobíte, že už sa nepočíta do výšky 48 411 eur, ak si dobre pamätám, ale že je nižšia, do 44 000. Že ste pomenili proste výpočty a daňové sadzby pre fyzické osoby. Spravili ste to? Spravili ste to. Inšpirovali ste sa? Inšpirovali. Zvýšenie cestovného vo vlakoch o 15%. No tak tento bod 23, tak to je úplne úžasné pretože myslím, že všetci čo sa týka Tatier a okolia Tatier a tí, ktorí chodia vlakom by vám vedeli povedať, že na niektorých úsekoch ste zvýšili cestovné nie o 15%, ale o 100%. A nie len cestovné. Vy ste zvýšili viac ako 900 poplatkov vo svojej konsolidácii č. 1. Viac ako 900 poplatkov 50 až 100%. Ešpézedky, občianske, pasy, všetko ste zvyšovali, kataster, všetko ste zvýšili. To je váš odpočet, ešte si zacinkajte, pán minister. Štvornásobné zvýšenie cien za odber podzemnej vody, 24. bod. Tuná prišiel minister, pardon minister, prišiel tu predseda Najvyššieho kontrolného úradu, tu prišiel do pléna a tu rečnil. Viete prečo? Pretože zistenia Najvyššieho kontrolného úradu hovoria, že súčasná vláda chce nechať sprivatizovať kritickú infraštruktúru vodovodov súkromným osobám. To na čo sme na Slovensku najviac hrdý. Poklad, ktorý na Slovensku máme. Keď už nič iné, tak máme aspoň dobrú, zdravú, čistú vodu. To, že svojimi opatreniami ju ničíte a znečisťujete, to už ani nehovorím, ale vy kritickú infraštruktúru chcete dávať do rúk súkromných investorov. A tak by tá cena vody nešla štvornásobne hore, tá cena vody by išla radikálne hore. A to je to čo robíte. A to nehovorím ja, to hovorí NKÚ a predseda NKÚ, ktorý sem prišiel, aby vám o tom povedal, čo tu v koalícii chystáte.